钦定古今图书集成/明伦汇编/氏族典/第283卷 > 《廖用贤尚友录》 > 黄盖
## 钦定古今图书集成/明伦汇编/氏族典/第283卷 > 《廖用贤尚友录》 > 黄盖

按《吴志黄盖传》：“盖字公覆，零陵泉陵人也。初为郡吏，
察孝廉，辟公府。孙坚举义兵，盖从之。坚南破山贼，北
走董卓，拜盖别部司马，后转春谷长、寻阳令。凡守九
县，所在平定。迁丹阳都尉。抑彊扶弱，山越怀附。盖姿
貌严毅，善于养众，每所征讨，士卒皆争为先。建安中，
随周瑜拒曹公于赤壁，拜武锋中郎将。武陵蛮夷反”
乱，攻守城邑，乃以盖领太守击之。自春讫夏，寇乱尽
平。后长沙益阳县为山贼所攻，盖又平讨，加偏将军。
病卒于官。盖当官决断，事无留滞，国人思之。及权践
祚，追论其功，赐子柄爵关内侯。